Adunarea Generală Anuală a acţionarilor grupului bancar austriac Erste Group, care a avut loc miercuri la Viena, a aprobat în unanimitate propunerea venită de la echipa managerială vizând plata unui dividend de 2,70 euro pe acţiune pentru anul financiar 2023, informează acţionarul majoritar de la Banca Comercială Română.
De asemenea, acţionarii au aprobat miercuri numirea a doi noi membri în Consiliul de supervizare de la Erste Group Bank AG: Caroline Kuhnert şi Walter Schuster. Noul Consiliu de supervizare al băncii austriece va fi compus din 12 membri, şapte femei şi cinci bărbaţi, conform Agerpres.ro.
Erste Group este unul dintre principalii furnizori de servicii financiare din estul Uniunii Europene. 45.000 de angajaţi deservesc 16 milioane de clienţi în cadrul a 1.950 de unităţi din 7 ţări (Austria, Republica Cehă, Slovacia, România, Ungaria, Croaţia, Serbia). La sfârşitul lui 2023, Erste Group deţinea active totale în valoare de 337 miliarde euro şi înregistra un profit net de 2,99 miliarde euro.
Banca Comercială Română, membră a Erste Group, oferă o gamă completă de produse şi servicii financiare, printr-o reţea de 20 centre de afaceri şi 18 birouri mobile dedicate companiilor şi 319 de unităţi retail situate în majoritatea oraşelor din ţară cu peste 10.000 de locuitori, dintre care 63% sunt unităţi unde operaţiunile cu numerar se efectuează doar la echipamente (cashless).
Citeste si:
Sursa foto: Shutterstock.com
Te-ar putea interesa și: